ཞེས་བྱ་བ་ས་ཕྱོགས་བཀྲ་ཤིས་ཤིང་ཉམས་དགའ་ལ།  བྱིན་ཆགས་པ་ནགས་ཚལ་དུ་མས་བརྒྱན་པ་འབབ་ཆུ་མི་ཆེ་མི་ཆུང་བ་འདུས་བྱས་མི་རྟག་པའི་ངང་ཚུལ་སྟོན་པ་ལྟ་བུའི་སྒྲ་རྣ་བར་སྙན་ཅིང་དྭངས་བསིལ་ཡིད་དུ་འོང་བས་བརྒྱན་པ།  གཅན་གཟན་དགྲ་རྐུན་གྱི་འཚེ་བ་མེད་ཅིང་ཀླག་ཅོར་གྱི་སྒྲས་དབེན་པ།  ལྷ་ཀླུ་དཀར་ཕྱོགས་སྐྱོང་བ་དག་གིས་སྐྱོང་ཞིང་འཚོ་བ་རྙེད་སླ་བ།  འདི་ན་རྟག་ཏུ་སྒྲུབ་པ་བྱེད་པ་རྣམས་ཡོན་ཏན་རྒྱས་པ་འདི་ལྟར་ཞེས་སྟོན་པ་ལྟར་དུ་ནགས་ཚལ་གཞོན་ནུའི་ཚོགས་རྣམས་ཡལ་ག་ལོ་འདབ་རྒྱས་ཤིང་རྩི་ཤིང་དང་རྩྭའི་ཚོགས་རབ་ཏུ་མང་བ་དག་གིས་ནི་རྨ་བྱ་གཞོན་ནུ་སྤུ་ལོང་དང་མཇུག་སྒྲོ་རབ་ཏུ་རྒྱས་པ་དགའ་བས་གར་བྱེད་པ་བཞིན་དང་།  རླུང་གིས་བསྐྱོད་པའི་སྒྲ་སིལ་སིལ་བྱེད་པ།  རི་ཀླུང་ཐམས་ཅད་ལ་ཁ་དོག་སྣ་ཚོགས་པའི་མེ་ཏོག་མིང་ཡང་མི་ཤེས་ཤིང་དྲི་བསུང་ཤིན་ཏུ་འཕྲོ་བ་དག་ནི་གེ་སར་འཛུམ་ཕྲེང་གཡོ་བས་བདག་ཅག་ཁྱེད་ཀྱི་བསོད་ནམས་སླད་དུ་སུམ་རྩེན་ཚལ་ནས་འོངས་སོ་སྙམ་བྱེད་པས་ཀུན་ཏུ་གང་བ།  བྱ་དང་བྱེའུའི་ཚོགས་རྣམས་སྙན་པའི་སྒྲས་ཆོས་ལ་བསྐུལ་ཞིང་།  ཚོད་མའི་ལོ་མ་སྣ་ཚོགས་པ་དག་ནི་ཁྱེད་ཅག་སྒྲུབ་ལ་བརྩོན་པར་གྱུར་ན་ལོག་པའི་འཚོ་བའི་ངལ་བས་ཅི་ཞིག་བྱ་བདག་གིས་འཚོ་བར་བྱའོ་ཞེས་ལོ་མ་དག་གཡོབ་བར་བྱེད།  དེ་ལྟའི་ངོ་མཚར་ཡོན་ཏན་དུ་མས་བརྒྱན་པའི་ནགས་ཁྲོད་ཕྱོགས་སུ།  སྔོན་གྱི་དམ་པ་དག་གིས་བྱིན་གྱིས་བརླབས་པའི་སྒྲུབ་ཕུག་( ༡༤༥ )མི་ཆེ་མི་ཆུང་བ་གཙང་ཞིང་ཡིད་དུ་འོང་བ་དབྱར་བསིལ་དགུན་དྲོ་བ།  ཉི་ཟླའི་འོད་གསལ་བ་སྐྱོ་ཞིང་བག་ཕེབས་པའི་སྒྲུབ་གནས་དམ་པ་སྨོན་ལམ་ལྷན་ཅིག་ཏུ་བཏབ་པའི་ས་སྐྱོང་ཟུང་གི་དྲིན་ལས་རྙེད།  འཛམ་གླིང་བྱང་ཕྱོགས་ཁ་བ་ཅན་གྱི་ཡུལ།  ། རྒྱལ་བའི་བསྟན་དང་མཇལ་བ་ད་རེས་ཙམ།  ། རྣམ་དཀར་ཆོས་ཀྱི་བསམ་པ་རྙེད་པ་ནི།  ། ཨུ་དུམ་ཝ་ར་ལས་ཀྱང་དཀོན་པར་གདའ།  ། རྒྱལ་བས་བསྔགས་པའི་སྒྲུབ་ཕུག་ཆུ་གཙང་དང་།  ། སྨན་ལྗོངས་ནགས་ཚལ་མེ་ཏོག་དྲི་ཞིམ་དང་།  ། སྤོས་སྣའི་ཚོགས་ཀྱིས་གང་ཞིང་ཉམས་དགའ་བ།  ། མི་ཁྱིམ་ཐར་ཐོར་གྱིས་བསྐོར་སེམས་ཡིད་སྐྱོ།  ། ཨེ་མ་འདུ་འཛིས་དབེན་པའི་ལྷ་ཡི་ཚལ།  ། གནས་འདིར་འཕོས་འདྲ་དམ་པ་རྣམས་ཀྱིས་བསྟེན།  ། ཁྱེད་ཀྱི་བསོད་ནམས་ལས་སམ་འོན་ཏེ་ཅི།  ། ས་ཡི་བདག་པོས་ལྷ་ཡུལ་དབང་བྱས་སྙམ།  ། གནས་དེར་བདག་ཟླ་ཤས་སོང་ཞིང་དེ་བར་ལ་ལྔ་པའི་ལམ་དུ་མ་གྱུར་པར་འཚོ་བ་བཟང་ཞིང་སྙོམས་ལགས་ཏེ།  འོན་ཀྱང་བདག་བློ་དང་དད་བརྩོན་བསོད་ནམས་དམན་ཞིང་སྦྱངས་སྟོབས་ཤིན་ཏུ་ཆུང་བས།  སྟོན་པའི་གསུང་རབ་ལ་ཐོས་བསམ་སྒོམ་པའི་སྟོབས་ཀྱིས་དྲངས་པའི་ལུང་རྟོགས་ཀྱི་ཡོན་ཏན་ནི་བོང་བུའི་རྭ་ཇི་ལྟ་བར་ལགས་མོད།  དེ་ལྟ་ན་ཡང་རེ་ཤིག་འདུ་ལོང་ཧ་ཅང་ཆེ་བས་གནས་ལ་སྐྱུག་བྲོ་བའི་བསམ་པ་སྐྱེད་ནས་དབེན་པའི་གནས་སུ།  བླ་ཆེན་རི་ཁྲོད་ལ་བཞུགས་པ་བཞིན་སྒྲུབ་གཡོག་དང་འཚོ་བ་ལ་ཡང་གཞན་དག་གིས་ལོ་ལ་ཡང་མི་རྙེད་པའི་ཤ་མར་ཐུད་སོགས་ཞག་ཤས་ལ་ཟ་བ་འདི་བཞིན་གྱི་འདུག་ལུགས་འདི་ཡང་རུང་བ་ལྟ་ག་ལ་ཡིན་མོད་དེ།  སྔོན་ཆད་ཀྱི་འདུ་འཛི་ངན་པ་དེ་དག་ལ་བལྟོས་ཏེ་བདེ་ཞིང་སྐྱིད་ལ་དམ་པའི་རྣམ་ཐར་དང་ཉེ་བར་བྱེད་སྙམ།  སྐབས་འགར་ཡང་འདུ་འཛི་བྱེད་པ་ལ་མི་དགའ་བའི་བསམ་པ་སྐྱེ་ཞིང་།  ལག་ཏུ་མ་ལོན་ཀྱང་མི་ཆེན་ལས་རང་ག་པ་སྐྱིད་ཅིང་།  བླ་ཆེན་གྱི་ཁུར་ལེན་སྐམ་པོ་ལས་གྲྭ་པ་རང་ག་པ་བྱས་ནས་འདུག་པ་སྐྱིད་པ་དང་།  དེ་ལས་ཀྱང་ཞིང་ཁང་དང་ནོར་མི་གསོག་པར་བྱ་བ་ཉུང་ངུ་བྱས་ནས་སྡོད་པ་སྐྱིད་པ་དང་།  དེ་ལས་ཀྱང་འཚོ་བ་བྱ་འཚོལ་བྱི་འཚོལ་བྱས་སེམས་ཆོས་ཕྱོགས་ལ་ཁྲིད་པ་དང་།  གར་སྐྱིད་ལ་ཕ་ཡུལ་བྱས་ན་དགའ་ཤི་སྐྱིད་བྱེད་པ་དེ་སྐྱིད་པ་ལ་ཨང་སྙམ་པ་བྱུང་ཞིང་།  རབ་ཏུ་བྱུང་བའི་གོས་འདི་གྱོན་ནས་ཚོགས་གསོག་པ་ལྟ་ཅི།  གྲོང་ཆོག་དང་འབུལ་སྡུད་རང་བྱས་ནས་ན་ཤི་བྱུང་ན་གཏོང་ཅི་ཐུབ་ཡོད་པ་འདི་འདྲའི་སྡུག་པ་ལ་ཨང་༧ཐམས་ཅད་མཁྱེན་པའི་གསུང་དང་བསྟུན་ན་རེ་སྡུག་སྙམ།  སྐྱེས་བུ་དམ་པ་འགའ་ཞིག་དགོས་པའི་དབང་གིས་བྱ་བྱེད་མང་པོ་མཛད་པ་དེ་དང་ཅི་ལ་བསྟུན།  བདག་རང་ལ་ཡང་ཆུང་ན་གཞོན་དུས་ནས་བློ་ཆོས་ལ་མ་ཕྱོགས་པ་ད་རྒས་པའི་གནས་སྐབས་འདི་ལྟར་གྱུར་པ་རེ་སྙིང་རྗེ་བསམ་ལགས།  བདག་ལྟ་བུ་ཚེ་འདིའི་སྣང་ཤས་ཙམ་ཡང་ཁ་མ་བྲི་བར།  ཆོས་འཆད་དབང་བསྐུར་སོགས་བྱེད་པ་ནི་རྒྱལ་བའི་བསྟན་པ་ལ་རྨ་འབྱིན་པའི་བདུད་སྡིག་ཏོ་ཅན་ཉིད་དུ་དངོས་སུ་འདུག་པ་ཨང་སྙམ་ནས་སྔར་བྱས་ཀྱི་དགེ་བར་རློམ་པ་ཐམས་ཅད་ཀྱང་རང་རྨ་རང་གིས་ཕབ་པར་གོ་ཞིང་།  བདག་འདྲ་བ་ལ་ཟབ་དོན་སྒོམ་པའི་རེ་བ་ཕྱོགས་ན་ཡང་ག་ལ་ཡོད་དེ།  ཐོག་མར་བློ་ཆོས་ཀྱི་ཕྱོགས་སུ་མི་འགྲོ་བར་འདུག་སྔོན་ཆད་དད་པ་དང་ཕན་སེམས་ཡོད་པ་འདྲ་བ་དེ་རྣམས་བརྟགས་པའི་ཚེ་ཁ་ལ་ཡམ་ཡམ་ཡིན་འདུག་དེའི་རྟགས་སུ་སྔོན་གཞན་ལ་ཆོས་བཤད་ཚེ་ཁྱེད་རྣམས་སྒོམ་མི་བྱེད་པ་འདུག་མ་སྒོམ་ན་སྙིང་པོ་མེད་ཅེས་ཡང་ཡང་སྨྲས་པ།  ད་རང་ཉིད་གཅིག་པུ་འདུག་ཚེ་སྒོམ་བྱེད་སྙམ་བརྩམས་པ་ན་བདག་( ༡༤༦ )གིས་ནི་སྒོམ་ངོ་མ་ཤེས་ཤིང་ཤེས་ཀྱང་དེ་ལ་བློ་འགྲོར་མི་སྟེར།  བརྟགས་པས་ན་དད་པ་མེད་ཅིང་འདུན་པ་མེད་ལ་གཞན་ལྟ་ཞོག། ཚེ་ཕྱི་མ་གཏིང་ནས་དྲན་པའི་སྐྱོ་བ་ཡང་མེད་པས་ཨེ་མ་མ་ལ་ཚེ་ཕྱི་མ་ཅིར་འགྱུར་བསམ་ནས་དམྱལ་བ་སོགས་སུ་སྐྱེ་ཡིས་དོགས་པའི་སྐྱོ་བ་ཙམ་ཡང་མེད་པར་རེ་བླུན་སྙམ་ཡི་རེ་མུག་ནས་བདག་ནི་བསམ་པ་ཆོས་ཀྱི་ཕྱོགས་སུ་འགྲོ་ཕྱིར།  ༧དཀོན་མཆོག་ལ་གསོལ་བ་འདེབས་ཁུལ་ན་ཡིན་ལགས།  བདག་རི་ལ་འདུག་ལོ་བྱས་པས་དག་སྣང་ཡོད་པ་འགའ་ཞིག་གི་བསམས་པ་ལ།  ༧བླ་མ་འདིས་སྟོང་ཉིད་བསྒོམ་གྱིན་ཡོད་པའམ།  བསྐྱེད་རིམ་རྫོགས་རིམ་འདྲ་བསྒོམ་གྱིན་ཡོད་འོང་སྙམ།  གྲུབ་མཐའ་གཞན་ཕྱོགས་པ་ཆོས་ཀྱི་མིང་ཙམ་ནི་གོ་ཞིང་ཆོས་ཀྱི་ཉམས་མེད་པ་དག་ངེད་ཚོའི་བླ་མ་དག་དང་དགེ་ལུགས་པའི་བླ་མ་དག་མི་འདྲ་འདུག། ཁོང་རྣམས་ལ་གྲུབ་རྟགས་གཏེར་ནས་འདོན་པའམ།  ལག་རྗེས་དང་རྐང་རྗེས་འདོན་རྒྱུ་ཡོད་མི་གདའ་སྙམ་པ་ཡང་ཡོད་ཤས་ཆེ་སྟེ།  སྟོང་ཉིད་དང་བསྐྱེད་རྫོགས་ལ་བདག་མོས་པ་ཙམ་ཡོད་ཀྱང་ཡོད་བྱེད་ཀྱང་དགོས་དྲགས་སྒོམ་ནི་མི་ཤེས་སྟོང་ཉིད་ནི་ངོ་ཡང་མི་ཤེས།  རྐང་རྗེས་སོགས་ཀྱང་བདག་ལ་དགོས་པ་མེད།  བདག་ཅག་ནི་ཚེ་ཕྱི་མ་དྲན་པའི་བསམ་པ་མི་སྐྱེ་བ་འདི་དཀོར་དང་ལས་སྒྲིབ་ངན་པ་དག་གིས་བསྒྲིབས་པ་ཡིན་འདུག་སྙམ་ནས་རང་རང་ལ་ཡི་མུག། བདག་ཅག་ལ་ནི་ཚེ་འདིའི་བསམ་པ་འདི་ཕལ་ཆེར་མི་སྐྱེ་བ་ཞིག་བྱུང་ན་གྲུབ་རྟགས་དེ་ལས་ཆེ་བ་མེད་སྙམ་སྟོང་ཉིད་དང་བསྐྱེད་རྫོགས་བསྒོམ་པས་ཀྱང་ད་ལྟའི་ཚེ་འདིའི་འདོད་པའི་གཉེན་པོར་མི་འགྲོ་བ་འདུག། ཚེ་འདིའི་ཞེན་པ་མ་ལོག་པ་དགེ་བ་འདྲ་བ་ཅི་བྱས་ཀྱང་འགའ་ཞིག་འགའ་ཞིག་མ་གཏོགས་ཕལ་ཆེར་འཁོར་བའི་རྒྱུར་འགྲོ་བ་ལགས།  འཁོར་བ་ལས་ཨེ་ཐར་མི་བལྟ་བར་འཁོར་བར་ཨེ་འཁོར་བལྟ་བ་ནི་ཤིན་ཏུ་བླུན་ཏེ།  འཁོར་བར་ཐོག་མེད་ནས་འཁོར་བ་ལ་དེའི་རྒྱུ་རང་ཆས་སུ་ཡོད་པ་ལ་རྩོལ་བ་བྱེད་ཅི་ལ་དགོས།  འཁོར་བ་ལས་ཨེ་ཐར་བལྟ་བ་ལ་ཐོག་མར་ཚེ་འདིའི་འདོད་པ་ལས་ཨེ་ཐར་གི་རེ་བ་ཐབས་གང་དྲག་དགོས་པར་འདུག་སྙམ།  དེ་ལ་སྟོང་ཉིད་དང་སེམས་ངོ་སྤྲོད་པ་དང་།  བསྐྱེད་རྫོགས་སོགས་ཀྱིས་ཅི་ཞིག་འོང་།  འདུས་པའི་ནད་སེལ་བ་ལ་སྨན་པ་མཁས་པས་ནད་ཚབས་གང་ཆེ་བརྟགས་ཏེ་དེ་དང་དེའི་གཉེན་པོས་སྨན་སོ་སོར་བཏང་ནས་རིམ་གྱིས་སེལ་དགོས་པ་མ་ཡིན་ནམ།  དང་པོ་ནས་སྨན་ཆེན་ཞིག་བཏང་ནས་མི་ཕན་པའི་ཁར་གནོད་པར་འགྱུར།  ཚེ་འདིའི་འདོད་པ་འདི་གོམས་ཆེས་པས་བདག་འདྲ་བ་ལ་བསོད་ནམས་ཆུང་བའི་དབང་གིས་ཞེན་པ་ལོག་པ་ཤིན་ཏུ་ནས་ཀྱང་དཀའ་བར་འདུག་སྙམ།  བདག་དབེན་པར་འདུག་ནས་དེ་ཙམ་ཞིག་ནི་གོ་བ་བྱུང་།  སྔོན་ཆད་ལ་ནི་སྒོམ་པ་ལྟ་ཕར་ཞོག་གོ་ཡང་མ་གོ་སྟེ་ང་རང་གི་འདི་དགའ་རབ་ཡིན་སྙམ་ནས་ཆོས་བཤད་དབང་བསྐུར་ཟོར་འཕེན་སོགས་ཨ་མྱེས་སྔགས་པ་དག་གིས་དབང་དང་དམ་ཚིག་གི་གླེང་མོ་ཡང་མེད་པར་དཔེ་ཆ་འདོན་ཤེས་པ་དང་།  ཨར་དཔོན་གྱིས་ལག་ཁྲིད་སོགས་མཐོང་བརྒྱུད་མེད་པར་དཔེ་ཆ་ནང་ནས་གོ་བ་འདྲ་བ་ཞིག་བྱུང་ན་ལྟོའི་ཕྱིར་དུ་བྱེད་པ་བཞིན་བདག་གིས་ཀྱང་ལྟོ་ཕྱིར་ཆོས་མང་པོ་བཙོང་ལགས་སོ།  ། ཀྱེ་མ་འཁོར་བའི་ཐོག་མཐའ་མེད།  ། ད་བར་མྱ་ངན་འདམ་དུ་བྱིང་།  ། མི་རྟག་སྲིན་པོས་ཟོས་ཟོས་ཀྱང་།  ། རྟག་འཛིན་ལྕགས་ཐག་འགྲོལ་བར་དཀའ།  ། བླ་མ་དམ་པས་རྗེས་བཟུང་ནས།  ། ཁྱིམ་ནས་ཕྱུང་སྟེ་ཆོས་སྒོར་བཙུད།  ། དགེ་བའི་བཤེས་དང་དགེ་བའི་གྲོགས།  ། མང་པོའི་ཞབས་ལ་སྦྱར་ལགས་ཀྱང་།  ། ( ༡༤༧ )གླེན་པ་མགོ་འཐོམས་བདག་གིས་ནི།  ། མི་གཙང་ཟས་ལ་མཆུ་བཙུགས་ནས།  ། དམ་ཆོས་ནོར་བུ་ཤོར་ལགས་སོ།  ། དེ་ཕྱིར་དེ་ཡིས་བདག་ཡིད་འབྱུང་།  ། སྤྱང་པོ་དྲུང་པོར་རློམ་ནས་ནི།  ། ཝ་སྐྱེས་སེང་གེར་འགྲན་པ་བཞིན།  ། བསྟན་འཛིན་ཆེན་པོའི་བྱ་བ་བྱས།  ། རང་སྡུག་རང་གིས་ཉོས་པས་ཁུགས།  ། རང་ལ་ཁ་ཟས་མེད་པ་ལ།  ། དབུལ་པོ་འགྲོན་པོས་བསླུས་པ་བཞིན།  ། བདག་གིས་ཆོས་བཤད་མང་བྱས་པས།  ། སློབ་མའི་ཚོགས་རྣམས་སྡེ་འཁྲུག་བྱེད།  ། གཉེན་འབྲེལ་ཐམས་ཅད་འཐབ་ཅིང་རྩོད།  ། གྲྭ་སློབ་ཕལ་ཆེར་ལྟོགས་འགོང་གིས།  ། མི་ཚེ་གྲོང་ཆོག་འདི་ཡིས་འཚོ།  ། དེ་ཡིས་ཀྱང་ནི་བདག་ཡིད་འབྱུང་།  ། བླ་མས་ངག་འཁྱལ་ཅི་དགར་བྱས།  ། སྤྱོད་ལམ་ཅི་དགར་བྱས་གྱུར་ན།  ། འགངས་ཆེན་ཡིན་ཟེར་དད་དད་བྱེད།  ། སྨྲ་བ་ཉུང་ཞིང་སྤྱོད་ལམ་བཙུན།  ། དམ་ཆོས་སྨྲས་ན་ངོ་ཟུམ་གནག། དེ་ཡིས་བདག་ནི་ཡིད་རབ་འབྱུང་།  ། སེར་སྐྱ་མཐོ་དམན་འབྲིང་ཕལ་ཆེར།  ། བླ་མ་དཀོན་མཆོག་རྒྱབ་ཏུ་བོར།  ། རྒྱལ་པོ་སྐུ་ལྔ་ལ་སོགས་པ།  ། འཇིག་རྟེན་ལྷ་ཡི་རྟེན་འཛུགས་ཤིང་།  ། ཡས་རྫོངས་འདྲེ་མཆོད་ཀླུ་མཆོད་རེམ།  ། གལ་སྲིད་དྲག་པར་རློམ་པ་ཡང་།  ། སྡུག་བསྔལ་གཞན་གྱིས་བྱས་སྙམ་ནས།  ། མནན་བསད་འཕང་སྲེག་ལ་སོགས་པ།  ། ཧཱུཾ་ཧཱུཾ་ཕཊ་ཕཊ་རྒྱོབ་གསོད་སོགས།  ། རིག་སྔགས་དྲག་པོ་བགྲང་བགྲང་བས།  ། ལྷ་སྔགས་དམ་ཚིག་སེལ་ཞུགས་ནས།  ། ཕྱིར་བཞིན་ཇེ་ཐུར་སོང་བ་ན།  ། མ་བྱུང་མ་བྱུང་སྙམ་ནས་ཡང་།  ། མོ་འདེབས་ལྷ་བབས་མང་བྱས་ནས།  ། དབང་ཞུས་མནན་སྲེག་འཕང་བ་ནི།  ། རྙིང་མ་བོན་གྱི་སྒོ་ནས་གྱིས།  ། ཟེར་བཞིན་བྱས་པས་ཇེ་ཐུར་སོང་།  ། མི་ཚེ་དེ་ཡི་ངང་ནས་ནི།  ། ཟད་དེ་འཆི་བ་རེ་སྡུག་སྙམ།  ། བདག་ནི་དེ་ཡིས་ཡིད་རབ་འབྱུང་།  ། འདི་འདྲ་མ་བྱེད་སྟོན་པས་བཀག། འདི་ལྟར་གྱིས་དང་དམ་པས་གསུངས།  ། སྨྲས་ན་དེང་ཚོའི་གྲོང་ཆོག་བཀག། སྙམ་ཏེ་མོད་ལ་དགྲ་རུ་བལྟ།  ། འདི་འདྲའི་བླ་སློབ་ཡོད་དམ་ཅི།  ། བླ་མཆོད་རྣམས་ཀྱིས་ལྟོགས་འགོང་བྱེད།  ། ཡོན་བདག་དམའ་ཁུམས་སེར་སྣ་ཅན།  ། ཡོན་མཆོད་གཉིས་ཀས་ཁྲལ་འཇལ་བ།  ། འདི་འདྲས་མཆོད་སྦྱིན་ཡོང་ངམ་ཅི།  ། བླ་མས་སྐྱབས་འགྲོ་གྱིས་བསྐུལ་ན།  ། དོན་གྱི་སྐྱབས་འགྲོ་སློབ་མི་ནུས།  ། ཚིག་ཉུང་འདི་ཡིས་བར་ཆོད་དང་།  ། ཕྱི་མའི་འཇིགས་པ་མི་སྐྱོབ་སྙམ།  ། མི་ནུས་མི་འཛབ་ཆོ་ག་ལ།  ། ཆོས་འདོན་བཞིན་བྱེད་ཆོས་བྱས་རློམ།  ། གང་ལ་བསམ་ཀྱང་ཡི་རེ་མུག། དབེན་པའི་རི་ལ་ཅིས་མི་འདུག། སློབ་མ་དྲག་པར་རློམ་པ་ཡང་།  ། སྒོམ་གྱི་མགོ་ཞིག་འཛུགས་པ་དང་།  ། མཉམ་དུ་བླ་མགོ་འཛུགས་པར་བྱེད།  ། མི་མེད་ལུང་སྟོང་འགྲིམ་སྨྲས་ན།  ། ལྟོགས་འཁྱགས་ན་ཡོང་སྙམ་གྱུར་ཏེ།  ། དེ་འདྲ་བྱེད་ལའང་བཟློག་པར་བྱེད།  ། ཨེ་མ་ཧོར་གྱི་ཡུལ་ཁམས་འདིར།  ། གྲྭ་ཚོགས་དར་ཏེ་ཆོས་མ་དར།  ། ཚིག་ཚོགས་ཆེ་སྟེ་དོན་ཉུང་བས།  ། བདག་འདྲའི་སྤྲེའུ་ཀླད་མེད་རྣམས།  ། མི་ཚེ་དེ་ཡི་ངང་ལ་ཟད།  ། འཆི་ཁར་འགྱོད་པས་གདུངས་ཏེ་འཆི།  ། ད་རེས་མཆོག་གསུམ་བླ་མའི་དྲིན།  ། དབེན་པར་ཅུང་ཟད་འདུག་ལོའི་རིང་།  ། སྡེ་འཁྲུག་སྐད་སྒྲ་མ་གོ་ཞིང་།  ། གྲོང་ཆོག་སྐད་སྒྲ་མ་གོ་ལགས།  ། བླ་སློབ་འཁྲུག་པའི་སྐད་མ་གོ།  ། ཡོན་མཆོད་འཁྲུག་( ༡༤༨ )པའི་སྐུད་མ་གོ།  ། ཕ་བུ་འཐབ་པའི་སྐད་མ་གོ།  ། གཉེན་འབྲེལ་འཐབ་པའི་སྐད་མ་གོ།  ། ཉིན་མོ་གསོལ་འདེབས་ལྷང་ལྷང་བྱེད།  ། མཚན་མོ་གཉིད་སོ་བསོད་པར་བྱེད།  ། གར་སོང་ཤིང་དང་མེ་ཏོག་གིས།  ། ཁྱབ་པ་མཐོང་བས་དཀོན་མཆོག་མཆོད།  ། དེ་འདྲ་མེད་ཀྱང་རང་སེམས་ལ།  ། བརྟགས་ནས་རང་སྐྱོན་རང་གིས་བསམ།  ། སྐྱོ་བའི་སྣང་བ་ཅུང་རེ་འཆར།  ། ཡར་ལ་ལྷ་དང་བླ་མ་དང་།  ། གྲོགས་ལ་དད་པ་དག་སྣང་སྦྱོང་།  ། སྐྱིད་པའི་ཉི་མ་ཅུང་ཟད་འཆར།  ། བདག་ལྟའི་སྐལ་བ་མཉམ་པོ་ལ།  ། དེང་གི་དུས་ན་བདག་སྐྱིད་སྙམ།  ། སྔོན་དང་སྔོན་གྱི་དུས་དག་དང་།  ། དབུས་དང་གཙང་གི་ཕྱོགས་རྣམས་ནི།  ། འདི་བས་སྟོང་འགྱུར་སྐྱིད་ཡོད་སྐད།  ། ཧོར་དང་ཧོར་གྱི་ཡུལ་ཕྱོགས་ན།  ། དེང་སང་འདི་འདྲའི་སྐྱིད་མེད་སྐད།  ། སྐྱིད་ལ་སྡུག་ཏུ་ཚོར་བ་སྐད།  ། སྡུག་ལ་སྐྱིད་པོ་མཛད་དོ་ལོ།  ། དེ་ཕྱིར་ས་སྐྱོང་ཟུང་དྲིན་ལས།  ། བདག་འདྲས་ཟླ་ཤས་སྐྱིད་པ་མྱོང་།  ། ཆོས་ཀྱི་ཉམས་མྱོང་མ་སྐྱེས་ཀྱང་།  ། སྡིག་པ་ཉུང་བའི་བཀའ་དྲིན་འདི།  ། འཁོར་བའི་རིང་ལ་སོབ་མེད་ཀྱང་།  ། འདི་འདྲ་བསྐལ་པ་གྲངས་མེད་པ།  ། མང་པོའི་བར་དུ་བསགས་པ་ན།  ། བདག་གིས་བདུད་རྩི་རྙེད་འོང་གིས།  ། དེ་ཚེ་བགོ་བཤའ་སྦྱིན་ལགས་པས།  ། དེ་བར་དེ་ཡི་སྣོད་འཆོས་ཤིག། དེ་ལྟ་ན་ཡང་སྐལ་བ་དང་ལྡན་པ་ཁྱེད་ཅག་གིས་ནི་གང་རབ་ཏུ་བྱུང་བའི་རྟགས་ཙམ་འཛིན་པ་ལའང་སྟོན་པའི་འདུ་ཤེས་བསྐྱེད་ནས་དད་པ་དང་དག་སྣང་མཛད་འོས་ཀྱི་དེ་ལྟ་མིན་ན་བདག་ཉིད་ཉམས་པར་བྱེད་པར་ཆོས་ཀྱི་རྗེ་སྟོན་པ་དེ་ཡིས་བཀའ་སྩལ་ལགས་ན་བདག་གིས་རེ་ཤིག་གནས་ཚུལ་ཙམ་ཞུས་པ་ཡིན་ལགས་པས།  གང་ལའང་རང་ཉམས་པ་མེད་པར་གཞན་ལ་ཚར་བཅད་རྗེས་འཛིན་མཁྱེན་པར་གསོལ་བ་དང་བཅས་ཕན་ཚུན་ཆོས་ཀྱི་འབྲེལ་བའི་གཏམ་དུ་འབུལ་བ་ལགས།  དེ་སྐད་སྨྲ་བ་བཟང་ལུང་རི་ཕུག་ནས།  ། ཤིན་ཏུ་ཉམ་ཆུང་བཙུན་པ་བསྐལ་བཟང་གིས།  ། དགེ་བའི་དྲིན་ལྡན་ས་སྐྱོང་མཆེད་རྣམས་ལ།  ། རང་གི་ངང་ཚུལ་བསམ་པ་དགའ་བས་ཡིན། །  ། །